ଚନ୍ଦ୍ରଶେଖରପୁର ,ମାର୍ଚ୍ଚ ୦୮ (ଲୋକାଲ ୱାୟାର): ଆଜି ବିଶ୍ୱ ମହିଳା ଦିବସ । ଏହି ଅବସରରେ ସାରା ରାଜ୍ୟରେ ବିଭିନ୍ନ ପ୍ରକାର କାର୍ଯ୍ୟକ୍ରମର ଆୟୋଜନ କରାଯାଉଥିବା ବେଳେ ଚନ୍ଦ୍ରଶେଖରପୁରର ଲୁମ୍ବିନି ବିହାରରେ ଛାତ୍ରୀମାନଙ୍କ ଦ୍ୱାର ଏକ ପଦଯାତ୍ରା ଅନୁଷ୍ଠିତ ହୋଇଥିଲା ।
ଆଜି ସକାଳୁ ଛାତ୍ରୀମାନେ ପୋଷ୍ଟର, ଫ୍ଲାଗକାର୍ଡ ଓ ସ୍ଲୋଗାନ ଦେଇ ଲୁମ୍ବିନି ବିହାର ଅଞ୍ଚଳ ପରିକ୍ରମା କରିଛନ୍ତି । ଆଜିର ନାରୀ କେବଳ ସକ୍ଷମ ନୁହେଁ ସଫଳ ମଧ୍ୟ ବୋଲି ସେମାନେ ସ୍ଲୋଗାନ ଦେଇଛନ୍ତି ।
ଭୁବନେଶ୍ୱର,ନଭେମ୍ବର ୨୬ (ଲୋକାଲ ୱାୟାର): ୟୁନିଟ୍-୩ କ୍ୟାପିଟାଲ ହାଇସ୍କୁଲ୍ ଖେଳ ପଡ଼ିଆରେ ଭାରତ ସ୍କାଉଟ୍ ଏବଂ ଗାଇଡ୍ସ୍ ପକ୍ଷରୁ ମଙ୍ଗଳବାର ୫ ଦିନିଆ ଜାତୀୟ ସଂହତି ଶିବିର ଆରମ୍ଭ ହୋଇଛି।
ଗଣଶିକ୍ଷା ମନ୍ତ୍ରୀ ସମୀର ରଞ୍ଜନ ଦାଶ ଏହି ଶିବିର ଉଦଘାଟନ କରିବା ସହ କ୍ୟାଡେଟମାନଙ୍କୁ ସମାଜର ହିତ ଲାଗି କାର୍ଯ୍ୟ କରିବାକୁ ପରାମର୍ଶ ଦେଇଛନ୍ତି ।
ଭୁବନେଶ୍ବର, ନଭେମ୍ବର ୨୨ (ଲୋକାଲ ୱାୟାର): ସାଲିଆ ସାହି ଉଚ୍ଛେଦ ଅଭିଯାନ ବନ୍ଦ କରିବା ଦାବିରେ ଶୁକ୍ରବାର ଶତାଧିକ ବସ୍ତିବାସିନ୍ଦା ବିଧାନସଭା ଆଗରେ ବିକ୍ଷୋଭ ପ୍ରଦର୍ଶନ କରି ମୁଖ୍ୟମନ୍ତ୍ରୀଙ୍କୁ ଦାବିପତ୍ର ପ୍ରଦାନ କରିଛନ୍ତି।
ସାଲିଆ ସାହି ଆଞ୍ଚଳିକ କମିଟି ନେତୃତ୍ବରେ ଆନ୍ଦୋଳନକାରୀମାନେ ଶୋଭାଯାତ୍ରାରେ ବାହାରି ଜୟଦେବବିହାର ଛକ, ଚାରି ନମ୍ବର, ଏଗାରା ତାଲା, ରାମ ମନ୍ଦିର ଓ ମାଷ୍ଟରକ୍ୟାଣ୍ଟିନ ଛକ ଦେଇ ବିଧାନସଭା ସମ୍ମୁଖ ମହାତ୍ମାଗାନ୍ଧୀ ମାର୍ଗରେ ପହଞ୍ଚି ବିକ୍ଷୋଭ ଓ ପ୍ରତିବାଦ ସଭା କରିଥିଲେ।
ଜଙ୍ଗଲ ଜମି ଉପରେ ଥିବା ସାଲିଆ ସାହିର ଲୋକଙ୍କୁ ଜଙ୍ଗଲ ଜମି ଅଧିକାର ଆଇନ ବଳରେ ଥଇଥାନ କରାଯିବ ବୋଲି ୨୦ ନଭେମ୍ବର ୧୯୯୮ରେ ରାଜ୍ୟ ସରକାର ନିଷ୍ପତ୍ତି ନେଇଥିଲେ।
ଏଥିପାଇଁ ୨୦ ମାର୍ଚ୍ଚ ୧୯୯୯ରେ ମୁଖ୍ୟ ଶାସନ ସଚିବ ଏକ ବୈଠକ କରିବା ପରେ ୨୦୧୧-୧୨ରେ ରାଜ୍ୟ ବସ୍ତିନୀତି ପ୍ରଣୟନ ହୋଇଥିଲା ଏବଂ ୨୦୧୭ରେ ସରକାର ବସ୍ତିବାସିନ୍ଦାଙ୍କୁ ଜମିର ଅଧିକାର ଓ ସଂପତ୍ତିର ଅଧିକାର ଆଇନ କରିଥିଲେ।
ହେଲେ ଏବେ ୨୦୦ ଫୁଟିଆ ରାସ୍ତା ତିଆରି ବାହାନାରେ ଗତ ୪ ଓ ୭ ତାରିଖ ଉଚ୍ଛେଦ ପାଇଁ ବି.ଏମ୍.ସି. ଉଦ୍ୟମ କରିଥିବା ଆନ୍ଦୋଳନକାରୀମାନେ ଅଭିଯୋଗ କରିଛନ୍ତି।
ଆନ୍ଦୋଳନରେ ବିଭିନ୍ନ ରାଜନୈତିକ ଦଳ, ୪୩ଟି ବସ୍ତି କମିଟି, ସାମାଜିକ କର୍ମୀ ଓ ସ୍ବୟଂସହାୟକ ଗୋଷ୍ଠୀର ମହିଳାମାନେ ସାମିଲ ହୋଇଥିଲେ।
ଭୁବନେଶ୍ବର, ନଭେମ୍ବର ୨୦ (ଲୋକାଲ ୱାୟାର): ଐତିହାସିକ, ଗବେଷକ ତଥା ପ୍ରତ୍ନତତ୍ତ୍ୱ ବିଶାରଦ ଡକ୍ଟର ପ୍ରଫୁଲ୍ଲ ଚନ୍ଦ୍ର ତ୍ରିପାଠୀଙ୍କ ୭୮ତମ ଜନ୍ମ ଦିବସରେ ତାଙ୍କ ରଚିତ ପୁସ୍ତକ 'ଦ୍ୱାରକା ଲୀଳା' ସ୍ଥାନୀୟ ଗୀତଗୋବିନ୍ଦ ସଦନରେ ବୁଧବାର ଲୋକର୍ପିତ ହୋଇଯାଇଛି।
ଏହି ଅବସରରେ ପୂଜ୍ୟପୂଜା ସଂସ୍କୃତି ସୁରକ୍ଷା ଅଭିଯାନର ବିଭିନ୍ନ ସାମାଜିକ ଓ ସାଂସ୍କୃତିକ କାର୍ଯ୍ୟକ୍ରମର ଫଟୋଚିତ୍ର ବିବରଣୀ ଓ ଗୀତଗୋବିନ୍ଦ ମହାତ୍ମ୍ୟ ଶୀର୍ଷକ ଆଲୋଚନାଚକ୍ର ଅନୁଷ୍ଠିତ ହୋଇଥିଲା ।
ଏହି କାର୍ଯ୍ୟକ୍ରମରେ ମୁଖ୍ୟ ସୂଚନା ଆୟୁକ୍ତ ସୁନିଲ କୁମାର ମିଶ୍ର, କଥାକାର କୃଷ୍ଣ କେଶବ ଷଡ଼ଙ୍ଗୀ, ସାମ୍ବାଦିକ ସୁରେଶ ମନ୍ତ୍ରୀ, ପ୍ରାକ୍ତନ ପ୍ରଶାସକ ଦିଗମ୍ବର ମହାନ୍ତି, ସ୍ତମ୍ଭକାର, ଅସିତ ମହାନ୍ତି, ଦୂରଦର୍ଶନର ସମାଚାର ମୁଖ୍ୟ ନିଳାଦ୍ରୀ ମୋହନ ଶତପଥୀ ପ୍ରମୁଖ ଯୋଗ ଦେଇଥିଲେ।
ଓଡ଼ିଶା ଓ ଜୟଦେବଙ୍କ ସମ୍ପର୍କରେ ଲେଖକ ଡକ୍ଟର ତ୍ରିପାଠୀଙ୍କ ତଥ୍ୟଭିତ୍ତିକ ଗବେଷଣା ଅନ୍ୟମାନଙ୍କୁ ପ୍ରେରଣା ଯୋଗାଇବ ବୋଲି ଅତିଥିମାନେ ମତବ୍ୟକ୍ତ କରିଥିଲେ ।
କାର୍ଯ୍ୟକ୍ରମରେ ପୂଜ୍ୟପୂଜା ସଂସ୍କୃତି ସୁରକ୍ଷା ଅଭିଯାନର ଅଧ୍ୟକ୍ଷ ପ୍ରଦ୍ୟୁମ୍ନ ଶତପଥୀ ସ୍ୱାଗତ ଭାଷଣ ଓ ସଭାପତିତ୍ୱ କରିଥିଲେ।
ଭୁବନେଶ୍ବର, ନଭେମ୍ବର ୧୮ (ଲୋକାଲ ୱାୟାର): ମିଳିତ ଜାତିସଂଘ ଶିଶୁ ଅଧିକାର ସପ୍ତାହ ଅବସରରେ ଓଡ଼ିଶା ରାଜ୍ୟ ଶିଶୁ ଅଧିକାର ସୁରକ୍ଷା ଆୟୋଗ, ସେଭ୍ ଦ ଚିଲଡ୍ରେନ୍ ଓ ଓ୍ବାର୍ଲଡ ଭିଜନ୍ ସଙ୍ଗଠନ ପକ୍ଷରୁ ମଙ୍ଗଳବାର ମାଷ୍ଟରକ୍ୟାଣ୍ଟିନ୍ ଛକଠାରେ ଏକ ଶୋଭାଯାତ୍ରା ଅନୁଷ୍ଠିତ ହୋଇଯାଇଛି।
ଶୋଭାଯାତ୍ରାରେ ବିଭିନ୍ନ ଶିକ୍ଷାନୁଷ୍ଠାନର ଛାତ୍ରଛାତ୍ରୀଙ୍କ ସମେତ ସ୍ବେଚ୍ଛାସେବୀ ସଙ୍ଗଠନର ପ୍ରତିନିଧିମାନେ ସାମିଲ ହୋଇଥିଲେ।
ଶିଶୁମାନଙ୍କର ବଞ୍ଚିବାର ଅଧିକାର, ସୁରକ୍ଷାର ଅଧିକାର, ବିକାଶର ଅଧିକାର ଓ ଅଂଶଗ୍ରହଣ କରିବାର ଅଧିକାର ସଂପର୍କରେ ଏହି ଅବସରରେ ଆଲୋଚନା କରାଯାଇଥିଲା।
ଭୁବନେଶ୍ବର, ନଭେମ୍ବର ୧୫ (ଲୋକାଲ ୱାୟାର): ଲୋକସେବା ଭବନରେ ଶୁକ୍ରବାର ପୂର୍ବତନ ବିଧାୟକ ତଥା ପରିବେଶବିତ ଡକ୍ଟର ଦିଲ୍ଲୀପ ଶ୍ରୀହରିଚନ୍ଦନଙ୍କ ଇଂରାଜୀ ପୁସ୍ତକ 'ଷ୍ଟପ୍ଃ ଗ୍ଲୋବାଲ୍ ୱାର୍ମିଂ ଫ୍ରମ୍ ସ୍କୁଲ୍' ପୁସ୍ତକକୁ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଲୋକାର୍ପିତ କରିଛନ୍ତି।
ସେହିପରି ଏହି ଅବସରରେ ବିଶ୍ବମୋହନ ପଟ୍ଟନାୟକଙ୍କ ରଚିତ ଭ୍ରମଣକାହାଣୀ "ପ୍ରାଚୁର୍ଯ୍ୟର ଇଲାକାରେ ଗୋଟେ ମାସ" ଓ ଏହାର ଇଂରାଜୀ ଅନୁବାଦ 'ଏ ମନ୍ଥ ଇନ୍ ଦ ଲ୍ୟାଣ୍ଡ୍ ଅଫ୍ ପ୍ଲେଣ୍ଟି' ମଧ୍ୟ ଉନ୍ମୋଚିତ ହୋଇଛି।
ମୁଖ୍ୟମନ୍ତ୍ରୀଙ୍କ ମୋ ସ୍କୁଲ କାର୍ଯ୍ୟକ୍ରମରେ ଅନୁପ୍ରାଣିତ ହୋଇ ଏହି ପୁସ୍ତକ ଦ୍ୱୟ ପ୍ରକାଶ ପାଇଥିବା ପ୍ରକାଶିକା ଜୟଶ୍ରୀ ପଟ୍ଟନାୟକ କହିଛନ୍ତି ।
ଭୁବନେଶ୍ୱର, ନଭେମ୍ବର ୧୫ (ଲୋକାଲ ୱାୟାର): ପାଇକ ଆଖଡ଼ାକୁ ସ୍କୁଲ୍ ଓ କଲେଜରେ ସାମିଲ୍ କରି ଏହାକୁ ଏନ୍.ସି.ସି, ସ୍କାଉଟ୍ ଭଳି ମାନ୍ୟତା ଦେବାକୁ ନିଖିଳ ଓଡ଼ିଶା ପାଇକ ମହାସଂଘ ଦାବି କରିଛି।
ମହାସଂଘର ସଭାପତି ଅଶୋକ କୁମାର ପାଲଟାସିଂହଙ୍କ ନେତୃତ୍ୱରେ କର୍ମକର୍ତ୍ତାମାନେ ଆଜି କ୍ରୀଡ଼ାମନ୍ତ୍ରୀ ତୁଷାରକାନ୍ତି ବେହେରାଙ୍କୁ ଭେଟି ଏନେଇ ଆଲୋଚନା କରିବା ସହ ଦାବିପତ୍ର ପ୍ରଦାନ କରିଛନ୍ତି ।
ଖୁବ୍ ଶୀଘ୍ର ଏକ ଉଚ୍ଚସ୍ତରୀୟ କମିଟି ଗଠନ କରି ଏହା ଉପରେ ପଦକ୍ଷେପ ନେବେ ବୋଲି ମନ୍ତ୍ରୀ ପ୍ରତିଶ୍ରୁତି ଦେଇଥିବା ମହାସଂଘ ପକ୍ଷରୁ କୁହାଯାଇଛି।
ଭୁବନେଶ୍ୱର, ନଭେମ୍ବର ୧୫ (ଲୋକାଲ ୱାୟାର): ମହାତ୍ମା ଗାନ୍ଧୀଙ୍କ ୧୫୦ତମ ଜୟନ୍ତୀରେ 'ଆମ ବାପୁଜୀ, ଏକ ଝଲକ' ଶୀର୍ଷକରେ ବିଦ୍ୟାଳୟ ଓ ଗଣଶିକ୍ଷା ବିଭାଗର ବୁକଲେଟରେ ଭୁଲ ତଥ୍ୟ ଉପସ୍ଥାପନକୁ ଅଲ୍ ଇଣ୍ଡିଆ ଡ଼େମୋକ୍ରାଟିକ ଷ୍ଟୁଡ଼େଣ୍ଟସ୍ ଅର୍ଗାନାଇଜେସନ୍ ନିନ୍ଦା କରିଛି ।
ବୁକଲେଟରେ ଗାନ୍ଧିଜୀଙ୍କ ଜୀବନ ସମ୍ପର୍କରେ ଅନେକ ତଥ୍ୟ ଓ ଫଟୋଚିତ୍ର ପ୍ରକାଶ ହୋଇଥିବାବେଳେ ୧୯୪୮ ମସିହା ଜାନୁୟାରୀ ୩୦ରେ ବିରଳା ଭବନରେ ଏକ ଆକସ୍ମିକ ଘଟଣାକ୍ରମରେ ତାଙ୍କ ମୃତ୍ୟୁ ହୋଇଥିଲା ବୋଲି ଏଥିରେ କୁହାଯାଇଛି।
ରାଜ୍ୟରେ ବିଦ୍ୟାଳୟଗୁଡ଼ିକରେ ବଣ୍ଟା ଚାଲିଥିବା ଏକ ବୁକଲେଟ୍ ତୁରନ୍ତ ପ୍ରତ୍ୟାହାର କରିବାକୁ ଏ.ଆଇ.ଡ଼ି.ଏସ୍.ଓ. ରାଜ୍ୟ ସଭାପତି ଗଣେଶ ତ୍ରିପାଠୀ ଓ ସମ୍ପାଦକ ସୁବାସ ନାୟକ ଦାବି କରିଛନ୍ତି ।
ଭୁବନେଶ୍ୱର, ଅକ୍ଟୋବର ୩୧ (ଲୋକାଲ ୱାୟାର) ଭୁବନେଶ୍ବରସ୍ଥିତ ସ୍ଥାନୀୟ ବିଜେବି ସ୍ୱୟଶାସିତ ମହାବିଦ୍ୟାଳୟର ଦର୍ଶନଶାସ୍ତ୍ର ବିଭାଗ ତରଫରୁ ଯୁକ୍ତତିନି ପ୍ରଥମ ବର୍ଷର ଛାତ୍ରଛାତ୍ରୀମାନଙ୍କୁ ସ୍ୱାଗତ ସମ୍ବର୍ଦ୍ଧନା କରାଯାଇଛି ।
ବିଭାଗୀୟ ମୁଖ୍ୟ ଡ. ନିହାରିକା ଦାସ ଛାତ୍ରଛାତ୍ରୀମାନଙ୍କୁ ଦର୍ଶନଶାସ୍ତ୍ରର ଜୀବନୀ ଉପରେ ଗୁରୁତ୍ୱାରୋପ ଏବଂ ଶିକ୍ଷା ସହିତ ଏକ ସୁନ୍ଦର ପରିବେଶ ଗଠନ ପାଇଁ ଉପଦେଶ ଦେଇଛନ୍ତି ।
ଭୁବନେଶ୍ୱର, ଅକ୍ଟୋବର ୨୮ (ଲୋକାଲ ୱାୟାର) ଭୁବନେଶ୍ୱର ବୁଦ୍ଧ ମନ୍ଦିରଠାରେ ଓଡ଼ିଶା ନାଗରିକ ସମାଜ ଓ ସାଧୁସନ୍ଥ ପ୍ରତିନିଧିଙ୍କ ଆଲୋଚନା ଚକ୍ରରେ ରାଜ୍ୟକୁ ମଦମୁକ୍ତ କରାଯିବ ବୋଲି ନିଷ୍ପତ୍ତି ହୋଇଛି ।
ସେଥିପାଇଁ ୧୪୭ଟି ନିର୍ବାଚନ ମଣ୍ଡଳୀରୁ ଆସିଥିବା ମତାମତକୁ ନେଇ ନିମ୍ନ କେତୋଟି ଗୁରୁତ୍ୱପୂର୍ଣ୍ଣ ନିଷ୍ପତ୍ତି ଗ୍ରହଣ କରାଯାଇଛି ।
ଆସନ୍ତା ମାସକ ମଧ୍ୟରେ ୩୧୪ ବ୍ଲକରୁ ଜଣେ, ପଞ୍ଚାୟତ ଓ ଗ୍ରାମରୁ ଜଣଙ୍କୁ ବାଛି ସପ୍ତାହକ ମଧ୍ୟରେ ସଂକଳ୍ପ ଆରମ୍ଭ କରିବାକୁ ସିଦ୍ଧାନ୍ତ ହୋଇଥିଲା ଯାହା ସର୍ବସମ୍ମତି କ୍ରମେ ଗୃହୀତ ହୋଇଛି ।
ପ୍ରଥମେ ୪ଟି ଜୋନରେ ବିଭକ୍ତ କରାଯାଇ ଭଦ୍ରକରୁ ବସନ୍ତ ଖିଲାର, ମୟୁରଭଞ୍ଜର ପ୍ରଦୀପ୍ତ ଭାଇ, କଟକରୁ କୁଞ୍ଜ ମୋହନ ସେଠୀ, ମନୋଜ କୁମାର ପଣ୍ଡା, ସୋନପୁରରୁ ରମେଶ ସ୍ୱାଇଁ, କନ୍ଧମାଳ, ସମ୍ବଲପୁରରୁ କେଦାରନାଥ ସାହୁ, ଜିଆଉଦ୍ଦିନ ଭାଇ ପ୍ରମୁଖଙ୍କୁ ମନୋନୀତ କରାଯାଇଛି ।
